Die erediens is die nommer een plek waar lidmate opdaag by aktiwiteite van 'n gemeente. Daarom woon daar elke Sondag honderdduisende mense 'n erediens in die NG Kerk by. In daardie uur het predikers dwarsoor Suid-Afrika die geleentheid om mense se lewens te impak of te beïnvloed.... om hulle van punt A na punt B te begelei. Op pad na die meer oorvloedige ("extraordinary") lewe wat Christus moontlik gemaak het. Of, op pad na 'n lewe wat 'n groter verskil in hulle werklike leefwêreld (persoonlike konteks) maak. Hierdie geleentheid kan beter benut word as predikers met groter impak preek.
Hoewel die geleentheid en die behoefte daar is, is daar dikwels 'n onvermoë by predikers om lidmate (wat oop is vir beïnvloeding) se lewe beduidend te impak. Nie omdat predikers nie die vermoëns en/of roeping het nie. Dikwels net omdat hulle nooit blootgestel is aan of opgelei is beginsels en vaardighede wat die impak van hul prediking beduidend kan verhoog nie.
Hiermee saam gaan ook 'n ander werklikheid, naamlik dat predikers selde erkenning kry vir die werk wat hulle in hul prediking doen. Daar is pryse wat toegeken word aan skrywers vam Christelike lektuur wat uitstaan. Dieselfde geld egter nie vir die werk van predikers nie. Hulle word nie regtig aangemoedig/ aangespoor om die effektiwiteit van hul prediking te verhoog nie. Selfs al het hulle werk 'n baie breër reikwydte en baie meer moontlikhede om 'n verskil te maak as wat boeke het.
Bogenoemde situasie het die gemeenteleiers van Coram Deo NG Gemeente by die punt gebring dat hulle besluit het om in hierdie gaping te staan... en om 'n bydrae te maak tot impak prediking in die NG Kerk in die breë. Vandaar die besluit om 'n prys uit te loof vir impak prediking in die NG Kerk. Onder andere omdat dit rym met wat Paulus in 1 Timoteus 5:17 sê:
"Die ouderlinge wat goeie leiding gee, behoort waardig geag te word om dubbele erkenning (eer) te kry, veral dié wat hard werk deur te preek en onderrig te gee."